Het Serfontein-hulle rede om te bly?Jan Serfontein – hy gaan Frankryk toe (Foto GB Jordaan) Die Springbok-uittog duur voort, nuwe kiesbeleid of te nie. Oli Kebble, Cobus Reinach, Jan Serfontein … die laaste twee is reeds Springbokke en soos meer as 300 van hul landgenote op pad oorsee. Eersgenoemde sluit hom by die Glasgow Warriors aan om dalk eendag vir Skotland te speel. En dan praat ek ook nie van die gros spelers wat Japan toe gaan nie. O ja, moenie van Faf de Klerk vergeet nie, want waar daar ŉ rokie is, is daar ŉ vuurtjie. Al beweer Steve Diamond, die direkteur van Rugby by die Sale Sharks dat hy nie met De Klerk onderhandel het nie, want wat van die klub se werwers of agente? Reinach, wat hom by Northampton Saints aansluit, en Serfontein is byna sekere keuses vir die Springbokspan. Albei spelers het gesê hulle gaan hul loopbane oorsee voortsit omdat die Suid-Afrikaanse Rugbyunie (Saru) voete gesleep het met hul kontrakte. In Serfontein se geval is sy drieledige kontrak (tussen homself, die Bulls en Saru) tot 2019 hernieu, maar volgens hom is dit te laat en is hy na alle waarskynlikheid op pad na Montpellier (wat 14 ander Suid-Afrikaners in sy groep het), Toulon of die Northampton Saints, waar dit ook wemel van oorsese spelers. Reinach moes glo maande wag voordat daar met hom gekommunikeer is. Net soos Serfontein kla hy ook oor werksekerheid. Werklik? Wat van al die ander redes? ŉ Saak het altyd twee kante, maar tot dusver was Saru nog tjoepstil, en dit laat jou dink. Is Saru se nuwe beleid dat spelers wat minder as 30 toetse gespeel het en oorsee speel nie vir die Bokke oorweeg sal word nie, werklik ŉ afskrikmiddel? Het dit Serfontein, Reinach en Kebble en twee keer laat dink? Nee. Al die spelers is nog in die fleur van hul loopbane. Serfontein en Kebble is albei net 24 jaar oud, De Klerk is 25 en Reinach 27. Serfontein het reeds in 26 toetse gespeel, De Klerk in 11 en Reinach in 9. Kebble, wie se pa Guy in 1993/’94 in vier toetse vir die Bokke gespeel het, was geoormerk om eendag ook vir die Bokke te spel. Kan SA rugby dit bekostig?